હવે લોકો ખોરાકને ડીપ ફ્રિઝમાં રાખીને બે-ત્રણ મહિના પછી પણ ખાતા અચકાતા નથી. વાસી ખોરાક શરીરના રસાયણતંત્ર પર અસર કરે છે. તેના કારણે વાળ ખરવા, ચીડિયાપણુ, બેધ્યાનપણુ, એસિડિટી, ફૂડ પોઇઝનિંગ, સ્નાયુઓમાં દુખાવો અને માસિકચક્રમાં સમસ્યા થઇ શકે છે. શાસ્ત્રો મુજબ રાંધેલા ખોરાકનો ત્રણ કલાકની અંદર ઉપયોગ કરી લેવો જોઇએ. આ અંગે અમદાવાદનાં ન્યુટ્રિશનિસ્ટ બિંજલ શાહ કહે છે કે, “ફ્રૂટ જેવી વસ્તુ તો કટ કરીને તરત જ ખાઇ લેવી જોઈએ. વળી જે વસ્તુમાં પાણી હોય તે વસ્તુ ક્યારેય વાસી ન ખાવી. જેમ કે, શાકભાજી, ફ્રૂટ્સ અને રાંધેલો ખોરાક.”